Papersnake/gushiwen huggingface dataset:
次韵沈驹甫留别
韩元吉（宋代）

笔下纵横自学林，胸中玉海更清深。
识君异县见眉宇，过我空山聆足音。
月近中秋还惜别，雪飞穷腊会重临。
闭门剥啄谁相问，与客宁论旧与今。
向湖边
张拭（宋代）

万里烟堤，百花风榭，游女翩翩羽盖。彩挂秋千，向花梢娇对。矧门外、森立乔松，日花争丽，犹若当年文会。廊庙夔龙，暂卜邻交外。

共讲真率，玉糁金齏脍。同萧散寄傲，樽罍倾北海。佳处难忘，约追欢须再。况风月不用一钱买。但回首。七虎堂中心欲碎。千里相思，幸前盟犹在。
和陈荣可感兴韵
王义山（宋代）

元岂好聱张岂乖，世间役役逐尘埃。
容心于天为身阱，得意之时即祸媒。
退一步思方是足，放三分弱岂真呆。
悠然独坐吟窗下，忽见梅花一朵开。
寄滁州欧阳永叔
梅尧臣（宋代）

昔读韦公集，固多滁州词。
烂熳写风土，下上穷幽奇。
君今得此写，名与前人驰。
君才比江海，浩浩观无涯。
下笔犹高帆，十幅美满吹。
一举一千里，只在顷刻时。
寻常行舟舻，傍岸撑牵疲。
有才苟如此，但恨不勇为。
仲尼著春秋，贬骨常苦笞。
后世各有史，善恶亦不遗。
君能切体类，镜照嫫与施。
直辞鬼胆惧，微文奸魄悲。
不书儿女书，不作风月诗。
唯存先王法，好丑无使疑。
安求一时誉，当期千载知。
此外有甘脆，可以奉亲慈。
山蔬采笋蕨，野膳猎麏麋。
鲈脍古来美，枭炙今且推。
夏果亦琐细，一一旧颇窥。
圆尖剥水实，青红摘林枝。
又足供宴乐，聊与子所宜。
慎勿思北来，我言非狂痴。
洗虑当以净，洗垢当以脂。
此语同饮食，远寄入君脾。
偈四首 其一
释继昌（宋代）

五陵公子争誇富，百衲高僧不厌贫。近来世俗多颠倒，只重衣衫不重人。
次韵陈思道见送之什
郭祥正（宋代）

谁听袁宏夜半吟，一时倾盖便知心。疲驽自信难追骥，秀木从来忌出林。

巧匠旁观应缩手，明珠所得已盈衿。岭头孤唱思君和，着月梅花似缕金。
秋社日崇让园宴得新字
苏颋（唐代）

鸣爵三农稔，句龙百代神。运昌叨辅弼，时泰喜黎民。

树缺池光近，云开日影新。生全应有地，长愿乐交亲。
一斛珠
晏几道（宋代）

天教命薄。青楼占得声名恶。对酒当歌寻思著。月户星窗，多少酒期约。
相逢细语初心错。两行红泪尊前落。霞觞且共深深酌。恼乱春宵，翠被都闲却。
徐使君分新火
苏轼（宋代）

临皋亭中一危坐，三见清明改新火。
沟中枯木应笑人，钻斫不然谁似我。
黄州使君怜久病，分我五更红一朵。
従来破釜跃江鱼，只有清诗嘲饭颗。
起携蜡炬绕空屋，欲事烹煎无一可。
为公分作无尽灯，照破十方昏暗锁。
六祖传付偈颂 其一 六祖
黄裳（宋代）

顿悟花情有几人，源流相远却非真。须知佛性无南北，芥子中藏万法轮。
题纯阳洞
蒲寿宬（宋代）

路入松萝去，閒眠石顶云。
半宵忽闻虎，六月不飞蚊。
烟郭多年画，晴畴破衲纹。
世无俱绝烂，持钵不如耘。
馀干翁簿以予去饶之日郡人断桥见留画图赋诗见寄因次其韵
王十朋（宋代）

我慕郑子真，躬耕老岩谷。不慕苏季子，腰金诧宗族。

失脚落尘网，回头念幽独。向来鸳鹭行，进退惭碌碌。

把麾鄱君国，饮水清湾曲。缅怀九贤人，痛闵千里俗。

奉扬乏仁风，黎庶因炎燠。畴能政有成，敢望诺无宿。

厚颜叨禄廪，汗背拥旌纛。命下忽夔门，诸公孰推毂。

水陆三千里，湖重岭仍复。至喜谒文忠，秭归怀李矗。

鄱人怜老守，去类楚臣逐。出门桥已断，拥道頞争蹙。

初无龚黄政，滥继秦侯躅。仇香旧同僚，别寄两竿牍。

赋诗仍画图，开卷宛在目。清音满干越，馀韵到巴蜀。

我有二顷田，荒芜雁山腹。愿画归去来，芒鞋事耕育。
县南花下醉中留刘五
白居易（唐代）

百岁几回同酩酊，一年今日最芳菲。

愿将花赠天台女，留取刘郎到夜归。
送友人赴省
刘弇（宋代）

佩剑携书入帝京，秋容如画照行程。三千道路虽迢递，万里烟行绝坦平。

丹汉风高鹏翼健，晓天霜浅马蹄轻。好将掷地金声赋，夺取前春榜上名。
寄晁以道求嵩山长松
陈恬（宋代）

松上花兮松下根，食之年貌与松邻。
君今既是松间客，采送衰翁亦可人。
上巳浮江宴韵得址字
王勃（唐代）

披观玉京路，驻赏金台址。逸兴怀九仙，良辰倾四美。

松吟白云际，桂馥青溪里。别有江海心，日暮情何已。
宁宗朝享三十五首
真宗（宋代）

帝抚熙运，晏粲协期。
礼明乐备，文恬武嬉。
道光授授，谋深燕诒。
骏命不易，子孙保之。
朝中措·雨馀清镜湛秋容
蔡伸（宋代）

雨馀清镜湛秋容。屏展九华峰。万里闲云散尽，半规凉月当空。楼高夜永，凭阑笑语，此际谁同。端有妙人携手，翛然归路凌风。
宋自公堂后双古柏
陈鸿寿（清代）

玉池双桐近百尺，天台古藤垂万年。昔从泰岱问封禅，攫拿龙万盘风烟。

空堂无人老狐入，夜深屋脊鸺鹠泣。白雁飞归五百年，两行苍翠沾衣湿。

一株藓蚀稍空腔，一株劲直不肯降。离纚琐碎散璎珞，砚池乱落柏子香。

题名远纪熙宁代，东坡旧友分明在。耤田手诏保宁军，元畅楼高碧山对。
朱彦直穹石堂
孙觌（宋代）

拟把高天补，曾将巨海填。犹残如蜗练，尚带祖龙鞭。

势重坤舆壮，根深粤峤连。孤骞抟鹫羽，突立冠鳌颠。

锡号俄三品，论材但一拳。谁令此奇伟，偃卧独魁然。
夜看牡丹
温庭筠（唐代）

高低深浅一阑红，把火殷勤绕露丛。

希逸近来成懒病，不能容易向春风。
次韵司封使君和推官早梅山茶二首 其一
朱长文（宋代）

嫩跗黏绛蜡，轻朵插珠钿。雪里心偏苦，花中达最先。

玉阶香馥郁，烟野蕊联娟。托植虽然别，黄金子并圆。
客亭
杜甫（唐代）

秋窗犹曙色，落木更天风。
日出寒山外，江流宿雾中。
圣朝无弃物，老病已成翁。
多少残生事，飘零任转蓬。
府学治事奉怀张彦实兼寄惠子泽范信中向君受
吕本中（宋代）

疾病冲忙百不宜，只今筋力已全衰。长廊广殿风来远，古柳高槐日上迟。

彭泽老人新断酒，辋川居士旧能诗。已怜匹马西归后，更忆扁舟南渡时。
满庭芳
陈偕（宋代）

榆荚抛钱，桃英胎子，杨花已送春归。未成萍叶，水面绿纹肥。沙暖溪禽行哺，忘机处、雏母相随。重帘静，铜壶昼歇，声度竹间棋。

人生如意少，乐随春减，恨为情离。怕牵愁勾怨，渐近金徽。浮世更相代谢，江头明月，渡口斜晖。关情处，摩挲钓石，莫遣上苔衣。
施子持册索书近体喜缀二首 其二
皇甫汸（明代）

肺病无能艺颇耽，不辞留滞在周南。新声近代多争长，怪向人间说沈三。
飘风行
杨思圣（明代）

黄云覆天天梦梦，飘风撼地地欲动。百丈层冰结重阴，白日无色势澒洞。

猎猎寒风杀气高，掠沙扑面利如刀。马毛猥磔雁声苦，鱼龙冻蛰狐狸嗥。

燕南济北人蹙蹙，死者含冤生者哭。总有乐士那可移，奋飞不及鹙与鹜。

监门入告皇心伤，诏书十道被遐荒。可能遭此风霜岁，忍待明年春麦黄。
鸾凤
李商隐（唐代）

旧镜鸾何处，衰桐凤不栖。金钱饶孔雀，锦段落山鸡。

王子调清管，天人降紫泥。岂无云路分，相望不应迷。
卢藏用
徐钧（宋代）

托隐终南得美除，何期触网僅全躯。
此中佳处今休道，捷径元来是畏途。
上苑
胡宿（宋代）

汉籞春来早，光风近太清。花深迷玉漏，雾远失金茎。

夹道青松密，周阿碧树生。回瞻葱郁气，遥覆九重城。
前诗似尽意别成二小诗
王洋（宋代）

已分都将命乞花，恩多成怨莫伤嗟。
玉容红泪犹堪忆，织手拳头尽好夸。
次韵子瞻游径山
苏辙（宋代）

去年渡江爱吴山，忽忘蜀道轻秦川。
钱塘后到山最胜，下枕湖水相萦旋。
坐疑吴会无复有，扁舟屡出凌涛渊。
今秋复入径山寺，势压众岭皆摧颠。
连峰沓嶂不知数，重重相抱如青莲。
散为云雾翳星斗，聚作潭井藏蜿蜒。
钦翁未到人迹绝，千里受记来安禅。
荒榛野草置茅屋，坐令海贾输金钱。
至今传法破烦恼，饱食过客容安眠。
解装投锡不复去，纷纷四合来乌鸢。
或言此处犹未好，海上人少无烦煎。
天台雁荡最深秀，水惊石瘦尤清便。
青山独往无不可，论说好丑徒纷然。
终当直去无远近，藤鞋竹杖聊穷年。
啄木儿
王哲（金朝）

自知自知。只此分明是。自此自此。得一并无四。在虚空里。

撒金蕊。万道霞光通表里。复元初、见本始。要炼正，灵真范轨。

更不用、木金火水。把良因垒。从心起。方寸清凉无忧喜。

澄长生，并久视。重阳子。害风是。王哲名、知明字。说修行、旨没虚诡。

啄木词、中开真理。向诸公、取知委。
再和前韵答赋五首
魏了翁（宋代）

甫田之田骄骄莠，大国之郊濯濯山。
养且难成摧则折，宁居材与不材间。
题家藏二画·二虎
楼钥（宋代）

一虎弭耳行，一虎立而顾。
猛鸷乃天资，亦尔相媚妩。
媚妩尚眈眈，况复逢其怒。
吾闻宣城包，今古称独步。
投老笔愈精，利牙爪可怖。
方其欲画时，闭户张绢素。
磨墨备丹彩，饮酒至斗许。
解衣恣盘薄，手足平地踞。
顾眄或腾拿，窥之真是虎。
捉笔一挥成，神全威不露。
此其真是欤，为我振蓬户。
藜藿将不採，何止讋狐兔。
淫豫歌
佚名（魏晋）

滟预大如马，瞿塘不可下。滟预大如牛，瞿塘不可流。
罗两峰至都周驾堂编修为招诸同人小饮寓斋两峰仿李龙眠西园雅集图即席分赋得五古转韵体
宋鸣璜（清代）

木落天微风，蝉鸣客纷集。秋窗面面敞，看秋如不及。

不必山与面，岂在竹与丝。言追碧筒饮，对把青荷枝。

荷枝青未了，秋色盈襟抱。譬彼清泠泉，一酌令心好。

广庭日西斜，篱落飘秋花。花光秋之外，诗思天之涯。

诗来不知处，宛转花间路。脱我华阳巾，挂之千岁树。

有客笔如椽，苍苍挥暮烟。图成看小李，饮中歌八仙。

酒酣客快意，起舞花垂地。松上微月生，秋天转无际。
览诸人赠狄国宾察推诗
韩琦（宋代）

凛凛梁公万世尊，复唐功业并乾坤。为臣所守能忠义，异代犹思录子孙。

老嗣寂寥虽未振，大名瞻仰只如存。后人真有希颜志，岂特孤风擅一门。
军兴三异歌为督师李邺园先生作
李渔（清代）

年来世事如狂澜，谭文容易谭兵难。儒臣动云娴武略，一夫攘臂心先寒。

武定先生文进士，平时不喜谈戎事。立朝功业尽文章，诵读无惭酬所志。

一旦宣威拥节旄，到时贼炽民啼号。八闽禹甸无留土，三浙人心若沸潮。

先生单骑临危地，昼夜披坚躬执锐。车辙经过险路平，螳螂齑粉无完臂。

砥柱东南杖一身，金瓯不损天难坠。试问中原亿万家，阿谁不赖屏藩蔽？

我游吴越泛钱塘，纵观鱼丽瞻烽燧。所见纷纷异所闻，逢人屈指陈三异。

一异危疆反太平，眼观战斗心无惊。民心恃有一人在，由他风鹤生疑兵。

二异军兴不加派，鼓腹依然清世界。不似他邦物力穷，稻粱输尽余稊稗。

三异焦心人不老，更比当年颜色好。轻裘叔子不知寒，善饭廉颇终日饱。

问公何以得如斯？答云利害非吾知。委贽便将身许国，捐躯何待出兵时。

尝胆拟将仇作馔，茹荼自觉甘如饴。壮哉此语真难得，义声流自忠肝出。

天下安危系一人，公肥不虑封疆瘠。弹指仙霞入内庭，闽山荡尽无遗窟。

滇黔楚蜀尽来归，不问而知功第一。但祝分茅不离兹，凭公世守江南北。

千载重生郭令公，床头叠满儿孙笏。
挽彭稚修广文
王世贞（明代）

当年汝醉长安陌，双颊殷红鬓鬒黑。才高白战贾余劲，命薄青衫消不得。

访医就买吴江船，欲言不言魂黯然。杯底无蛇影来妒，坐隅有鵩心私怜。

张公吃酒李公醉，珊瑚误代王恺碎。非关丰狱吐龙泉，自是人间不平气。

豫章城西枫叶秋，生将玉麈埋荒丘。彭湖只作东流水，肯洗彭郎矶上愁。
明德皇太后挽歌词五首
杨亿（宋代）

甲族传仙李，遗言在濯龙。
后宫皆率职，外戚早辞封。
彤管流阴教，金根盛国容。
真游一何遽，罢望九疑峰。
挽显肃皇后词五首 其四
张扩（宋代）

箴图高警戒，风雅妙形容。宝训闻钦圣，徽名并显恭。

宫车陪素仗，园寝祔新封。绝胜昭灵后，空归浣水踪。
十六日宿句容土桥南庵
湛若水（明代）

蜗室亦自安，华堂亦自安。同来寄四大，睡醒在南庵。
退居五首
宋祁（宋代）

昔愧公车牍，今投海岸簪。
逢齑还忌热，居陆更忧沈。
楚岫偏藏玉，燕台岂乏金。
前途见杨阮，只是有沾襟。
送范山人归泰山
李白（唐代）

鲁客抱白鹤，别余往泰山。
初行若片云，杳在青崖间。
高高至天门，日观近可攀。
云山望不及，此去何时还。
淳熙八年春帖子词·太上皇帝合六首
崔敦诗（宋代）

凤苑开丹燕，龙楼下翠华。
天工不敢住，春日著春花。
行部仙游
陈效（宋代）

碧山如画豁吟眸，信是神仙此地游。
九鲤有人争乞梦，一麾无地独登楼。
田中水白秧初雨，陇上云黄麦已秋。
民困只今苏息否，我来端不为花谋。
题清芬阁二首
陶迁（宋代）

平生无梦到班行，留得清名与世长。
此老风流胜此谢，诸郎佳句似池塘。
挂云出屋须临赋，卓笔名题信似狂。
小泊便思安石渚，他年容我听鸣鴹。
再题
朱熹（宋代）

古寺重来感慨深，小轩仍是旧窥临。向来妙处今遗恨，万古长空一片心。
送安律师
皇甫冉（唐代）

出家童子岁，爱此雪山人。长路经千里，孤云伴一身。

水中应见月，草上岂伤春。永日空林下，心将何物亲。
如梦令
谢逸（宋代）

门外落花流水。日暖杜鹃声碎。蕃马小屏风，一枕画堂春睡。如醉，如醉。正是困人天气。
赠司徒兼侍中宋宣献挽词四首 其一
宋庠（宋代）

一世文为伯，三阶象有光。何言隆栋吉，忽叹夜舟藏。

襚礼朝颁册，哀音路过丧。善人今不与，神理太茫茫。
闲闲公为上清宫道士写经并以所养鹅群付之诸
王洋（宋代）

会稽笔法老无尘，今代闲闲是后身。
只有爱鹅缘已尽，举群还付和来人。
癸亥民情 其一
龚诩（明代）

太守安居花锦城，眼前儿女沸欢声。岂知田野通宵雨，救水浑如救火情。
偈十首
释正觉（宋代）

交互明中暗，巧齐转觉难。
力穷忘进退，金没网鞔鞔。
佣书成学
姚鼐（清代）

士有千秋志，家徒四壁虚。经营谋斗食，辛苦作钞胥。

授简非传谋，濡毫且疾书。谁知强识后，默遇会心初。

薄糈酬虽俭，多文富已储。曲肱甘竟日，庄诵异端居。

稽古身从贵，为佣计岂疏？寄声温饱客，忍复负三馀！
大墓山哭亡弟造夫 其二
罗洪先（明代）

去路知何处，频惊讳日临。谁堪七年病，犹系九京心。

过雁书难到，寒塘草自深。秋风正萧瑟，更奈候虫吟。
航海
朱继芳（宋代）

地角与开倪，茫茫何处期。
星回析木次，日挂扶桑枝。
沉石寻孤屿，浮针辨四维。
飘然一桴意，持此欲安之。
真阳峡
邓林（宋代）

满眼皆吟料，归囊未尽空。
江波连岸碧，野火张天红。
高树留寒日，长芦转晚风。
客身虽小艇，心已故山中。
再用前韵赠高司理共八首
陈造（宋代）

帝旅曾观武事扬，如君文势整堂堂。
了知一笔无前古，坐遣诸堂丧所长。
丹桂高攀霄汉迥，捷书西下姓名香。
贝宫鳌禁应馀地，看展平堂补衮章。
游百丈岩
雷鋐（清代）

桃源洞口问津来，石磴盘旋异境开。峰入半天摩日月，泉飞绝境转风雷。

欲招白鹤空中下，乍瞰红云岭上堆。傍晚未遑他胜处，桂花香里掉舟回。
夏初郊行
戴炳（宋代）

晴雨天难测，寒暄气未齐。连村多绿树，终日啭黄鹂。

田水冲塍断，山云着地低。偶随农叟语，不觉过桥西。
长芦寺二首
陈造（宋代）

梁帝号用儒，顾有佞佛癖。
区区泥其粗，佛者宁汝即。
矫矫只履翁，谈妙尘可析。
冀上一言契，何意水投石。
瓶锡翩然逝，北去甘面壁。
有道恶惊世，应俗肯留迹。
一时起诞罔，千载受诳惑。
至今利涉地，传流何荒惚。
渡江一苇尔，古今尚遗植。
纷纷捕影徒，唱一和者百。
远渡有浮杯，行空或飞锡。
至人果善幻，几何异鬼蜮。
世人堕邪蔽，狥虚不计实。
我学谢傅韩，舣舟重唶唧。
元夕雨中偶成四绝奉寄东斋
陈起（宋代）

车驾行将享孟春，月收梅影可愁人。
雨师不管闲舞舞，预向天街洒暗尘。
读扬雄法言
李彭（宋代）

子云老暗事，晚乃著一书。经营极浅易，艰深聊塈涂。

终身作雕虫，出语嗟壮夫。苦笑屈原智，颇怜晁错愚。

丹青果变玉，美新孰非谀。我麟不可羁，投阁将焉如。

侯芭痛领略，见谓老易徒。小儿杨德祖，鉴裁自不虚。
送神
葛闳（宋代）

丹霞缥缈海三峰，归去琼台第几重。仙骥一声风驭远，月明清露滴金松。
奉和圣制幸韦嗣立山庄应制
武平一（唐代）

鸣銮赫奕下重楼，羽盖逍遥向一丘。

汉日唯闻白衣宠，唐年更睹赤松游。
放牛
释广闻（宋代）

呜咿声断笛横时，满目春风不自知。脚后脚前者些子，入渠群队听渠疑。
赋宣妙院古柏
卫宗武（宋代）

饱经三百载风霜，几见林间古木僵。
修骨蜕龙鳞甲长，繁何擎木羽毛苍。
孤高独与风云会，葱蒨深藏雨露香。
寄语山灵须爱护，殷勤重赋角弓章。
怀旧二首
刘克庄（宋代）

童蒙颇慕舞雩乐，老病犹参立雪碑。
愧我高年成后殿，输他半夜得单传。
著书有子诠中说，覆瓿无人守太玄。
董薛程仇皆已矣，萤窗谁共辑遗编。
放言十首
黄庭坚（宋代）

弄水清江曲，采薇南山隅。
当吾无事时，此岂不我娱。
乔木好鸟音，天风韵虚徐。
遐心游四海，万里不须臾。
回首古衣冠，荆樊老丘墟。
欲付此中意，归翻虫蠹书。
短生忧不足，此道乐有余。
清夜吟用韵书感
庞尚鹏（明代）

拊髀嗟时事，风高晓漏迟。长悬千载虑，岂为一家私。

乌鹊云中渡，明星月后随。江湖心欲折，新白几茎髭。
惆怅诗十二首 其八
王涣（唐代）

青丝一绺堕云鬟，金剪刀鸣不忍看。持谢君王寄幽怨，可能从此住人间。
初冬山居即事十首
吴芾（宋代）

自笑谋生拙，空惊岁月除。
年衰惟藉药，发少不禁梳。
尽日扃蓬户，无人过草庐。
晚来闲策杖，缓步当柴车。
九日登鸿飞台
王庭圭（宋代）

拄杖秋登何处台，天高风急雁声回。疏林红叶纷纷下，绕径黄花细细开。

此地崔嵬聊试脚，明年强健更衔杯。绿樽乌帽随时足，无用白衣人送来。
芭蕉花
胡仲弓（宋代）

绿蜡一株才吐焰，红绡半卷渐抽花。
窗前映月人无寐，疑是银灯透碧纱。
雪九首 其七
傅察（宋代）

春雷忽隐隐，春雪复纷纷。农夫戒及泽，荷锸已成云。
宽儿辈
何基（宋代）

丈夫何事怕饥穷，况复箪瓢亦未空。万卷诗书真活计，一山梅竹自清风。
墨兰一幅赠胡思孔并为之题
刘崧（元代）

猗兰出石翠交加，春露初开四五花。玉砌雕阑谁种得，幽香偏入野人家。
句 其二十一
蒋之奇（宋代）

秀蹙青螺髻，香持白蟹螯。
杂诗 其四
费扬古（清代）

揽衣登高台，悠然舒远眺。林皋木叶飞，荒阪净野烧。

塞雁下沙湾，落霞明晚照。天末起悲风，何处哀猿叫。

脉脉感幽心，我亦发长啸。云山足徘徊，怀古足凭吊。

今昔几何年，临风想同调。
题张氏山居 其一
吴廷香（清代）

烽火惊春老，劳生此避喧。那知乱山谷，中有小桃源。

新笋迸出土，清泉流到门。杯盘真率处，犹有古风存。
柴门
区仕衡（宋代）

岂少安危事，柴门独倚楼。
溪才通舴艋，林已叫钩辀。
归鬓霜俱落，冥心水不流。
荆轲何用咏，剑术转堪羞。
秋怀吟
邵雍（宋代）

一番春了未多时，云外征鸿又报归。
节物眼前来若此，岁华头上去如斯。
当年志意虽然在，今日筋骸宁不衰。
赖有寸心常自喜，圣人难处却能知。
又同敖侄韵
苏颂（宋代）

不见山翁住翠微，空传金刹自前齐。
晓猿夜鹤休惊恐，泽雉林乌自雊啼。
客到上方思寄傲，僧携素板乞留题。
重寻黄鹄飞翔处，尽日无人为指迷。
十二时 其三
释咸静（宋代）

平旦寅，翠竹黄华拂眼明。灵禽异兽争嘲哄，总解回头转眼睛。
跋李少裴
楼钥（宋代）

兰亭修禊永和中，群贤高会俱雍容。右军作序亦寓耳，藁草乃致传无穷。

自言疑若有神助，他日屡书终不同。历代传宝在秘府，尤其甚者唐太宗。

当时搜取极心力，模本一一攽群公。惟此真迹最奇绝，萧梁开皇有遗踪。

亲御奎文赐元嘉，龙蟠凤翥何其工。辩才所取秘昭陵，此本一洗凡马空。

崔家兄弟列清要，诲子况复称龟龙。图书四部资校雠，当时尚有贞观风。

自云此为最善本，冰御臣液题甚恭。李王深得拨镫法，笔力绝劲雄江东。

右军以来皆妙笔，名胜异代如相从。病馀扶惫行扫松，李君携来为发蒙。

平生多看旧墨本，一见使我开心胸。摩挲叹息不自已，至宝盍入明光宫。

隐居怀宝正不恶，异气或能牛斗冲。叩门有客勿倾倒，恐有御史来乘骢。
题吴长文得兰亭康相墓颜鲁公断碑
王安国（宋代）

鲁公之忠旷世无，吾爱斯人何必书。九原寥寥不可诘，笔法彷佛精神馀。

况公于艺自天纵，一字宜用千金摹。想当挥洒笑谈际，不复靳惜唯所须。

山砠水险勇镵刻，照耀楚越连秦吴。百年兵火变陵谷，万里玉石埋榛芜。

时平好事搜遗迹，穷极南北缘崎岖。耳闻目见略已尽，疑有断裂留樵渔。

那知数尺翳尘土，洗涤近出都城居。松煤到纸觉飞动，气象磊落超钟虞。

吴卿获此喜惊坐，朝昏把玩过明珠。携来赠客客为赋，爽迈远并前贤驱。

自云感激得妙理，学入胜处繇勤劬。余闻书史羸蟠礴，意匠不为形骸拘。

能将声利瓦砾弃，点画应手成璠玙。公遭乱世生死俱，见危授命真丈夫。

俯仰兵刃犹簪裾，毫端妍丑骨睢盱。试怀局缩较精粗，体势岂暇烟云舒。

区区技巧尚乃尔，欲鸣道德宜何如。嗟哉荒烟几日月，豪俊忽徙临庭除。

由来始弃终见取，鉴裁谁敢欺锱铢。物微显晦亦有待，人生通塞无巧愚。

寄谢纷纷驰骛徒，真伪枉以好恶诬。
忆仙姿（九之七）
贺铸（宋代）

何处偷谐心赏。促坐绮罗筵上。不记下楼时，醉□月侵书幌。怀想。怀想。清丽歌声妆样。
送汤主簿
赵师秀（宋代）

扶起阶前菊，秋霖苦未休。
更逢千里别，早白一年头。
客借程文看，儿分赐服收。
还家有新兴，佳句入书邮。
之零陵郡次新亭
范云（南北朝）

江干远树浮，天末孤烟起。
江天自如合，烟树还相似。
沧流未可源，高帆去何已。
薜萝园宴集赠鸥江词伯
李贽（明代）

为有玉田饭，任从金粟过。名园花树早，小径求羊多。

煮茗通玄理，焚香去染痾。宗侯非旷荡，若意在烟萝。
楚州夜泊
俞俊（元代）

漏鼓声频欲四更，野航灯火对愁明。
城头楚语惊乡梦，船尾吴愁动客情。
漠漠水云听雁度，潇潇风雨自鸡鸣。
离群远道何嗟及，未必江湖老此生。
颂四宾主
释印肃（宋代）

宾主互用，动亦非动。
佛祖机关，不妨重弄。
法共不人，十八何用。
一相无相，自知轻重。
信手拈来，得时不会。
龟毛作过，兔角受罪。
山河俱动，此义失宗。
宗非山河。俱动是梦。
动亦不动。收来无用。
这回捉败，永不费功。
宾亦无宾，道孰可名。
今父逃逝，契悟方亲。
主得真主，佛祖共举。
认贼为子，不敢相许。
万国来亲，唯一佛身。
血脉不断，得者忻忻。
更下注脚，盲人摸索。
见中求见，病消求药。
和光同尘，没量智人。
有谁相识，资深资深。
跳梁行寄慰明卿
李攀龙（明代）

武昌季子吴国伦，左迁三载匡庐春。红颜便着青云色，白眼岂是功名人。

邢州太守昔入计，犹自金闺侍从臣。顾问片言摇日月，弹章一字动星辰。

虽然旧属平津吏，常苦跳梁不可致。调笑纵横倒四筵，交驩往往非其意。

世间那得郢中歌，君但论诗吾且睡。何须更比谢生肩，但应独把王郎臂。

萧条颇似东方生，南康郡里忆承明。文彩纵然倾汉王，恢谐难以取公卿。

画眉石镜二女裸，濯足长江九派清。此儿寻常未易识，偷桃卖药行妖精。

近来犹尚凭陵否，俯仰浮沉无不有。朝读司空城旦书，夜沽茂宰柴桑酒。

成败宁关达士心，卷舒终在朝廷手。随他肉食作雄飞，饶我褐衣称下走。

党禁重开祝网年，一时逐客宠光偏。晚收已抱泥涂恨，更谪如何不可怜。

事急谁能驰叩阙，家贫未拟罢归田。再来地僻逾高枕，就使荒凉给俸钱。

壮游万里君须见，青琐凤池元不贱。使气能令魑魅藏，出身曾厌欃枪变。

楚狂岂止接舆贤，秦孽犹堪背城战。回首畏途真自知，一官不绝才如线。

难将此物斗翱翔，妒口含沙未可当。四海弟兄堪并起，中原我辈正相望。

总看弃置风尘里，不作踟蹰道路傍。鼓枻更逢渔父笑，岂应憔悴老沧浪。
踏莎行 踏雪寻梅
陈霆（明代）

密雪和云，层冰匝地。关山岁晏无来使。早芳知有野桥春，吟鞭料理西湖事。

破帽多年，敝袍无絮。酸风故故欺驴背。溪山十里正清寒，梅花却在清寒处。
小酌送春
舒岳祥（宋代）

春风元逐土牛来，欲去金钱买不回。
莫道莺花抛白发，且将蚕豆伴青梅。
落花流水辞梁苑，芳草斜阳上楚台。
孝子不嫌闲寂坐，绿阴如屋两三杯。
绮罗香·霁晓楼台
陈著（宋代）

霁晓楼台，斜阳渡口，凉腋新声初到。占断清阴，随意自成宫调。看取次、颤引薰风，想无奈、露餐清饱。有时如、柔袅?丝，忽如笙咽转娇妙。谁知忧怨极处，轻把宫妆蜕了，飞吟枝杪。耳畔如今，凄感又添多少。愁绪正、萦绕妆台，怎更禁、被他相恼。送残音、立尽黄昏，月明深院悄。
咏云
于季子（唐代）

瑞云千里映，祥辉四望新。随风乱鸟翅，泛水结鱼鳞。

布叶疑临夏，开花讵待春。愿得承嘉景，无令掩桂轮。
题画鹌鹑
王偁（宋代）

原草飘残作雪丝，日斜马上斗归时。
五陵别后伤心事，零落凉州笛里吹。
热河三十六景诗 其十 北枕双峰
玄烨（清代）

嵚㟢冈岫紫宸关，乾地金峰坎黑山。苦热云生双岭腹，盆倾瞬息落溪湾。
自归耕篆畦见村妇有摘茶车水卖鱼汲水行馌寄衣舂米种麦泣布卖菜者作十妇词 其九
舒岳祥（宋代）

妇啼如此苦，吏夺一何豪。尺布不得著，长年空自劳。

剥衣聊赎命，覆体不生毛。念欲全家去，乾坤何处逃。
张允中挽词
吕陶（宋代）

道业隐君子，恩荣乡大夫。骨虽藏吉地，名不没幽涂。

梦兆飞蝴蝶，年华过白驹。千车来吊者，应有奠生刍。
洗竹十八韵
李新（宋代）

谁倣王郎子，庭前种修竹。
清阴生晓云，远意近幽谷。
岁久太昏生，客来为湔沐。
掠地芟蒙茸，挥空除朴樕。
碧篠恶微琐，孤根赏幽独。
惟防高节伤，不厌冗材秃。
露枝借蝉附，风干贻凤宿。
筠消蝼蚁惊，影浅虻蚋哭。
减裁终瘦骨，潇洒自空腹。
初劳拣择手，终入穷淡目。
月浪细摇金，秋声寒戛玉。
差肩存挺直，乱眼憎拳曲。
洞然大夫心，卓尔高士躅。
春风雨零红，林木霜换绿。
长久此君操，正可起颓俗。
山阴牛羊侵，谓滨斤斧辱。
持君易金钱，伐尽犹不足。
是中主人贤，不作薪藁束。
如梦令·门外绿阴千顷
曹组（宋代）

门外绿阴千顷，两两黄鹂相应。睡起不胜情，行到碧梧金井。人静，人静。风动一庭花影。
晓望吴城有感
陈深（宋代）

鸣鸣寒角动城头，吹起千年故国愁。
才见专诸操匕首，旋闻西子载扁舟。
霜寒古寺钟声早，月落南园树影秋。
一笑浮华易盈歇，白云长在水东流。
晓雪
仇远（元代）

昏昏惨惨窗映月，索索飒飒风吹叶。
青童开门忽惊笑，昨夜庭吹一寸雪。
东方日出雪渐融，檐花滴滴皆春风。
山村布被正酣卧，愁杀门前卖炭翁。
山南宪副拜珠太古四友亭 其二
宋褧（元代）

窗外梅花照雪晴，江城松竹更青青。宦游难学宜春槛，好向行窝别筑亭。
重游清源洞
释圆悟（宋代）

此地今重到，藤萝长碧阴。
缅思仙去后，长有客来吟。
出鸟江涛白，连云岭树深。
杖藜宜少驻，灵迹尚堪寻。
走笔次韵刍父喜雨三首
苏泂（宋代）

薰兮有南风，下此沛然雨。
后天初震怒，盍燎缁黄侣。
端来丹山凤，况戢螽斯羽。
君诗如民谣，能共天公语。
还山
程先贞（清代）

岂有移文向北山，孤飞倦鸟自知还。远惭弘景无仙骨，真觉维摩有病颜。

隐士新衔聊可署，狂奴故态不须删。朝衫脱后身加健，别有高堂舞袖斑。
鸾啼序 陈眉公先生题娱园图，家君命谦绩填此词用杨升庵碧鸡唱晓体
沈谦（清代）

功成解组开别业，桐鱼早占。虽通市、车马无喧，亭榭半隔村店。

通白鹭、陂塘旋买，水环沙嘴多菱芡。更千章、乔木撑空，骇日光暗。

栋接山云，帘低野月，爱閒凭曲槛。独啸夜、深似鸾鸣，银河珠斗影淡。

曲房幽、道书閒读，丹成九转神光湛。忆飞鸢、浪掷岁华，被浮名赚。

广南文竹，衔碧嵌金，空翠摇青簟。常把钓、东湖荡漾，舟傍垂杨缆。

良朋老衲，焚香煮茗清谈，直至疏钟撼。入春来、花满流莺瞰。

荷钱叠叠又菡萏。任一叶惊秋，万峰雪彩奇艳。

四时闲适，颐养天和，已觉无俗念。咫尺红尘不到，苔卧绿枪，月挂玉弓，江走龙剑。

诗题辋川，吴笺时砑，怪篇篇、连城无玷。饮松醪、肯负兰灯焰。

漫言绿野优游，醉月迷花，补平日欠。
金陵野外废寺
游酢（宋代）

寒花窈嫋蔓颓墙，古寺苍苔昼掩房。
犬吠屋头山杳杳，虫鸣阶隙草荒芒。
池塘澹月蒹葭冷，篱落西风橘柚香。
六代江山金碧地，断碑留得管兴亡。
和任师中舟中见示
冯山（宋代）

经年雅音旷不闻，客衣彼此俱红尘。六月赤日火照地，仙舟舣在支江滨。

君年四十已显官，去去荣路无涯津。丈夫未死功业在，但使道富何忧贫。
梅花七律 其十四
张道洽（宋代）

穷腊无花可入诗，何人剪玉著南枝。香浮风细月明夜，春在天寒日暮时。

玉面亭亭成独立，冰心皎皎竟谁知。眼明数点窗前白，梦见鲁山元紫芝。
寿秦太师 其六
洪适（宋代）

圣皇问孝日东朝，报德流恩冠百僚。九命衮衣蝉插首，万钉宝带玉围腰。

渠渠广厦开黄道，圉圉鸣珂下紫霄。宇宙人间荣至此，榆枋无地著扶摇。
淮阳归兴四首 其一
何白（明代）

淮泗秋风动地来，月明如水雁声哀。南经伍员吹篪市，北眺曹公较弩台。

归路渐香菰米饭，佳期已负菊花杯。愁闻烽火连东北，极目浮云黯未开。
送黔中裴中丞阁老赴任（回字）
权德舆（唐代）

五谏留中禁，双旌辍上才。内臣持凤诏，天厩锡龙媒。

宴语暌兰持，辉荣亚柏台。怀黄宜命服，举白叹离杯。

景霁山川迥，风清雾露开。辰溪分浩淼，僰道接萦回。

胜理环中得，殊琛徼外来。行看旬岁诏，传庆在公台。
自石林回过小玲珑，岩窦益奇，昔为富人吴氏
范成大（宋代）

一丘乃中虚，洞穴四无碍。
却略岩岫杳，黝纠石床怪。
苍牛饮前池，丘罅灩微濑。
雕锼具百巧，图画窘千态。
哀湍写坏磴，冻雨湿空翠。
疏梅照草棘，瘦竹拔蹊隧。
当时闾阎子，目力在尘外。
孤童藐难料，奇事疑有待。
谁欤千金捐，来换把茅盖。
不仙亦足豪，众垤皆垒块。
我评北山游，胜绝此无对。
玲珑讵可小，孰能为之大？
暇日览旧诗因以题咏
钱起（唐代）

逍遥心地得关关，偶被功名涴我闲。有寿亦将归象外，

无诗兼不恋人间。何穷默识轻洪范，未丧斯文胜大还。

筐箧静开难似此，蕊珠春色海中山。
东鲁门泛舟二首
李白（唐代）

日落沙明天倒开，波摇石动水萦回。
轻舟泛月寻溪转，疑是山阴雪后来。

水作青龙盘石堤，桃花夹岸鲁门西。
若教月下乘舟去，何啻风流到剡溪。
奉和圣制元日大雪登楼
张义方（唐代）

恰当岁日纷纷落，天宝瑶花助物华。自古最先标瑞牒，

有谁轻拟比杨花。密飘粉署光同冷，静压青松势欲斜。

岂但小臣添兴咏，狂歌醉舞一家家。
含鄱口
曹龙树（清代）

高空谁劈紫金芙，远水长天手可揄。
拟似巨鲸张海口，两江不吸吸翻湖。
金缕曲 送邹二辞遣秦
侯晰（清代）

世路浮云耳。再休提、家园寥落，炎凉如此。五载南冠魂欲断，醉酒耽诗而已。

曾未减、晋人风味。赢得邹阳豪气在，写丹青、聊作生涯计。

骊唱咽，寒飙起。

一鞭斜日枫林里。吊兴亡、秦川绣岭，尽供游戏。更喜有妻甘共隐，不洒平常别泪。

好相慰、羊肠迢递。何处邮亭堪系马，续香眉、高价长安市。

君去也，名成矣。
收复汉中恭纪二首 其二
王材任（清代）

司隶章临市不惊，铙歌声里庆升平。只今蒟酱仍通贡，合挽银河洗甲兵。
薄薄酒
于石（宋代）

薄薄酒，可尽欢。
粗粗布，可御寒。
丑妇不与人争妍。西园公卿百万钱，
何如江湖散人秋风一钓船。万骑出塞铭燕然，
何如驴背长吟灞桥风雪天。张灯夜宴，
不如濯足早眠。高谈雄辩，
不如静坐忘言。八珍犀箸，
不如一饱苜蓿盘。高车驷马，
不如杖屦行花边。一身自适心乃安，
人生谁能满百年。富贵蚁穴一梦觉，
利名蜗角两触蛮。得之何荣失何辱，
万物飘忽风中烟。不如眼前一杯酒，
凭高舒啸天地宽。
扇子诗
李石（宋代）

竹影月来去，荷香风送迎。
南窗枕书卧，醉眼看山横。
踏莎行（太易生日）
朱敦儒（宋代）

梅倚江娥，日舒宫线。老人星唤群仙宴。泛杯玉友暖飞浮，堆盘金橘光零乱。

听命宽心，随缘适愿。痴狂赢取身长健。醉中等看碧桃春，尊前莫问蓬莱浅。
和答江彦文送行长句
程俱（宋代）

醉里求名苦不情，翛然谁信万缘轻。却观尘境端如梦，更喜幽栖得此生。

游客乍归寒雀噪，山人还去晓猿惊。会当蜡屐同幽讨，无限青山照眼明。
邀田御宿李念腾饮映碧园次御宿韵 其一
孙传庭（明代）

辟疆环水跨山隅，上客登临意兴殊。似喜一邱能独擅，更怜三兴未全芜。

新荷拂座香风度，细柳萦堤翠浪铺。溽暑不知当六月，两君丰致总冰壶。
阆中蒲氏园亭十咏 其一 方湖
冯山（宋代）

蒲柳春阴重，禽鱼晚景多。轻舟乘酒去，明月扣舷歌。
西湖十咏 其四 柳浪闻莺
李孙宸（明代）

柳色沿堤万缕青，晚风微月系渔船。画船散尽笙歌罢，留得莺簧枕畔听。
遐亭以诗见寄次和却寄 其二
缪公恩（清代）

聚首分襟有夙因，云山万叠隔情亲。莺期未卜同声日，梅信空劳远驿尘。

落叶凉风来旅雁，斜阳秋水望伊人。余怀渺渺凭谁诉，镜里频添白发新。
碧霄亭
陈岩（宋代）

秋风吹上碧霄亭，足蹑灵河袖拂星。
云影四垂天接地，恍疑有路到仙扃。
临江仙
丘瑟如（清代）

高树嘶蝉秋已半。昼长人静香清。栏花难记旧时名。

蕉心分绿影，桐叶送秋声。

独坐焚香空悄悄，远山一带初晴。晚凉池馆乱蛙鸣。

望中垂柳断，水上暮云生。
裴素明日帖赞
岳珂（宋代）

有王茂宏之笔势，予非取其丽。
从容而大肆，巧者以愧，
尚庶古意。
重别和上人
贺铸（宋代）

分手风波路几千，侵寻老境百奇缠。
一官得饱亦劳矣，大士忘情犹泫然。
北道音尘长断望，西庵香火不无缘。
是身脱使先朝露，图像聊依十七贤。
赠净慈主人五首
陈造（宋代）

识君方吏虎存边，已叹疲羸雪满颠。
别后漂零怯人问，穷山往返费三年。
谪居黔南十首
黄庭坚（宋代）

老色日上面，欢悰日去心。
今既不如昔，後当不如今。
挽余丞相四首
彭龟年（宋代）

畴昔危疑日，尝为根本谋。
不缘公一语，谁识我深忧。
分阃因重见，忘言只对愁。
无穷千古意，有泪付东流。
秋日水心亭阅试水战
陈松（明代）

孤亭落木郁萧萧，百二楼船斗海潮。夹岸旌旗回日月，中流金海薄云霄。

波摇水色明朱胄，秋入山容射锦标。试问临江诸将士，先声谁似霍嫖姚。
书感
陆游（宋代）

疋马曾为塞上游，东归几见剡川秋。
故城废市古今叹，断角残钟朝暮愁。
尺寸无功真碌碌，耄期未死转悠悠。
阿奴尚喜强人意，三日於菟气食牛。
老病
陆游（宋代）

湖上归耕一病翁，此心非复少年同。
读书初恨岁时速，闻道始知身世空。
匠石不能材社栎，弋人何意慕冥鸿。
新春愈觉支离甚，又付生涯药裹中。
张恕寺丞益斋
苏辙（宋代）

人生不读书，空洞一无有。
羡君常斋居，散帙满前后。
开编试寻绎，阅岁行自富。
従横画图出，次第宫商奏。
汪洋畜江河，眇莽包林薮。
兴亡数千岁，络绎皆在口。
顾念今所知，颇觉前日陋。
我家亦多书，早岁尝窃叩。
晨耕挂牛角，夜烛借邻牖。
经年谢宾客，饥坐失昏画。
堆胸稍蟠屈，落笔逢左右。
乐如听钧天，醉剧饮醇酎。
自従厌蓬荜，误逐功名诱。
初心一漂荡，旧学皆榛莠。
失足难遽回，抚卷长自诟。
封君无事年，谓可终身守。
春耕不厌深，秋获当自受。
金玉或为灾，诗书岂相负。
忆王孙 春夕
陈素安（清代）

花梢斜挂月纤纤。绣线才抛玉指尖。燕子嗔人不下帘。

闷恹恹。翠黛愁多不用添。
眼儿媚 其二 堂堂
王士祯（清代）

相逢曾记在秦楼。软语倚空侯。最难忘处，人称窈窕，乡是温柔。

别来光景堂堂去，已事莫回头。不堪重说，韦郎非少，阿杜经秋。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其十一
周密（宋代）

人生巧聚散，不定如风叶。况我同襟人，一笑意已浃。

吴音戏趼同，巴语嘲长鬣。卢胡泛大白，痛釂不嚅嗫。

二孺彼何为，我醉从喋喋。
蟾宫曲 梦中作
郑光祖（元代）

敝裘尘土压征鞍，鞭倦袅芦花，弓箭萧萧，一径入烟霞，动羁怀，西风禾黍，秋水蒹葭，千点万点，老树寒鸦，三行两行，写长空历历，雁落平沙，曲岸西边，近水湾鱼网纶竿钓，断桥东壁，傍溪山竹篱茅舍人家，见满山满谷，红叶黄花，正是凄凉时候，离人又在天涯。
燕居即事
韦应物（唐代）

萧条竹林院，风雨丛兰折。
幽鸟林上啼，青苔人迹绝。
燕居日已永，夏木纷成结。
几阁积群书，时来北窗阅。
七夕
方岳（宋代）

明河此夕会双星，滓秽圆清太不经。
牛岂其然耕觳觫，女何为者嫁娉婷。
閒中但觉人间巧，老去谁邀帝子灵。
千古文章柳州事，解将蹇拙说惺惺。
自诫
司空图（唐代）

我祖铭座右，嘉谋贻厥孙。勤此苟不怠，令名日可存。

媒衒士所耻，慈俭道所尊。松柏岂不茂，桃李亦自繁。

众人皆察察，而我独昏昏。取训于老氏，大辩欲讷言。
丁寓田家有赠
王维（唐代）

君心尚栖隐，久欲傍归路。在朝每为言，解印果成趣。
晨鸡鸣邻里，群动从所务。农夫行饷田，闺妾起缝素。
开轩御衣服，散帙理章句。时吟招隐诗，或制闲居赋。
新晴望郊郭，日映桑榆暮。阴昼小苑城，微明渭川树。
揆予宅闾井，幽赏何由屡。道存终不忘，迹异难相遇。
此时惜离别，再来芳菲度。
午风亭为序庵太史
张邦奇（明代）

青草池边绿树枝，晴空白日飏游丝。
湘帘半卷飞花入，正是午风吹客时。
秦中感秋寄远上人
孟浩然（唐代）

一丘常欲卧，三径苦无资。
北土非吾愿，东林怀我师。
黄金燃桂尽，壮志逐年衰。
日夕凉风至，闻蝉但益悲。
乌氏葬碑
佚名（唐代）

牛领冈头，红箫笼下。葬用两日，手板相亚。
寂寞
廖大圭（元代）

寂寞荒庭总是秋，菊花开晚尚风流。斜阳病起一相对，底事旁人不解愁。
题李十八黄龙寺画壁
苏辙（宋代）

胸次峥嵘落笔端，壁题留与老夫看。
枯槎尚倚春风力，苍竹从来自岁寒。
题前定录赠李伯牖二首
黄庭坚（宋代）

万般尽被鬼神戏，看取人间傀儡棚。
烦恼自无安脚处，从他鼓笛弄浮生。
黔之驴
柳宗元（唐代）

黔无驴，有好事者船载以入。至则无可用，放之山下。虎见之，庞然大物也，以为神，蔽林间窥之。稍出近之，慭慭然，莫相知。

他日，驴一鸣，虎大骇，远遁；以为且噬己也，甚恐。然往来视之，觉无异能者；益习其声，又近出前后，终不敢搏。稍近，益狎，荡倚冲冒。驴不胜怒，蹄之。虎因喜，计之曰：“技止此耳！”因跳踉大㘎，断其喉，尽其肉，乃去。

噫！形之庞也类有德，声之宏也类有能。向不出其技，虎虽猛，疑畏，卒不敢取。今若是焉，悲夫！
奉和经略庞龙图延州南城入咏·柳湖
司马光（宋代）

依依烟未歇，漠漠风初静。
浮花满波面，不见参差影。
题良溪诗卷
王缜（明代）

云水居人爱离索，买断春山半区宅。上招云影昼虚白，下浸溪水晓凝碧。

溪流汩汩几千尺，吞吐乾坤淼无极。发源疑从天上出，倒排星斗俯可拾。

春风媚日烟霞赫，秋雨岚光飞翠滴。鸥弄晴沙献书迹，鸟歌鱼咏波催拍。

四时百卉难描画，如此溪居真可乐。有时横艇弄明月，有时濯足起坐石。

酒酣耳热祇哑哑，不知人世有今昔。吁嗟人生不满百，穷年劳苦亦何益。

惟有此溪溪上翁，容与溪兮乐无斁。良溪之乐伊谁识，华扁新题诗满壁。

珠玑白日先光赤，寒芒夜夜映奎壁。
旅舍七首 其五
敖陶孙（宋代）

人言我身长，尺度难为裁。居然一瓠壶，略可当酒杯。

口交市井一，面涴俗子埃。谓予倘不化，未觉逆旅猜。

但恐醉语误，积毁能焚骸。殷勤王先生，脱袜何贤哉。
雪后
宋伯仁（宋代）

暖地难为雪，春天易得晴。
落梅狂客意，啼鸟故园声。
秋乐从他事，湖山寄此生。
愿将身与世，浑似柳梢轻。
官满趋朝留滞吴门即事书怀十首 其一
仲并（宋代）

十载钱塘云汉间，江声梦里听潺湲。他山纵染千寻碧，不似西湖一带山。
寄题诠律师院
贯休（唐代）

锦溪光里耸楼台，师院高凌积翠开。深竹杪闻残磬尽，

一茶中翠数帆来。焚香只是看新律，幽步犹疑损绿苔。

莫讶题诗又东去，石房清冷在天台。
同庄秀才宿镇星观
马戴（唐代）

的的星河落，沾苔复洒松。湿光微泛草，石翠澹摇峰。

野观云和月，秋城漏间钟。知君亲此境，九陌少相逢。
与太白同之东洛至栎阳太白染疾驻行…雪后望山
元稹（唐代）

共作洛阳千里伴，老刘因疾驻行轩。

今朝独自山前立，雪满三峰倚寺门。
次韵月湾东湖十咏 其三 孔庙松风
徐瑞（宋代）

苍然五鬣东海来，直干参天不可回。堂上不闻金石韵，空中时听殷晴雷。
金滩赋赠郜凌玉学宪
张永祺（清代）

河畔春风解缆初，故人相向漫欷歔。握中十部名山业，箧里三年秀水书。

地近扬雄时问字，途临阮籍一回车。桃花水绕漳河去，尺素东来寄鲤鱼。
自西林投宿归宗
李彭（宋代）

江都著足写馀酣，颇怪朝晖变夕岚。我与诸峰俱是画，解随归鸟过山南。
八月十一日山中早发薄寒凝冰马上重裘尚未能以禦寒也时将中秋感旧而作
赵鼎臣（宋代）

萧索岚州路，天寒已著人。可怜挟纩日，不待饮冰辰。

凉夜更筹永，清秋月色新。去无河朔饮，絺绤故相亲。
和郭功甫赠陈待制致仕二首 其二
李之仪（宋代）

南北纷纷不觉尘，鸳鸯湖水解留人。乳浮香焙谁同试，蚁泛家篘分外淳。

禅寂久因师粲可，婚姻便可继朱陈。莫从旧路寻归梦，占取东篱采菊身。
樵
赵友直（宋代）

踏破芒鞋力已疲，朝还砺斧采薪儿。
云深迷却山头路，戴笠回来雨湿衣。
张骞乘槎图
戴表元（宋代）

数尺枯槎底易骑，海风吹浪白瀰瀰。如今市上君平少，曾到天河也不知。
挽方琼州
陈宓（宋代）

绍兴宣谕一忠臣，为慕名门遂作嫔。慈训由来承乃父，清规每解助良人。

山中急办瞻茔舍，囊里曾无过□珍。丹旐翻飞人叹息，诸孙祖送尽簪绅。
赠曹德玉子达卿父子同赴锡山馆
陆文圭（元代）

故籯无黄金，子弟政欲佳。
芬芳闻数里，譬若兰当阶。
念昔登高闻，始见玉在怀。
顾余齿发尽，叹子头角乖。
妙齿探学海，浩博无津涯。
翁季遥相望，灯雪分一斋。
翳翳山阳禾，春风岁时回。
嫋嫋北堂萱，日暮意悠哉。
游方非远道，心动数归来。
十五日雪三首 其二
梅尧臣（宋代）

新雷奋蛇甲，密雪斗鹅毛。正欲裁轻縠，重令著弊袍。

沙泉流复冻，烟萼坼还韬。只待邻醅熟，微声听酒槽。
鹊桥仙 七夕寄外
张玉珍（清代）

纤云弄巧，玉钩低挂，又值双星良会。鹊回露冷夜何其，述不尽、良愁无寐。

人间别后，梦沉书远，隔断万重烟水。遥怜客馆对孤尊，也定忆、秋来憔悴。
昔年
沈与求（宋代）

昔年寻贺老，同泛越溪航。雨发千岩秀，风供五月凉。

目因秦望断，心为禹祠伤。闻道东湖地，新来足稻粱。
柳影不碍舟
林希逸（宋代）

长短堤边柳，波流影不流。浑如低倚岸，却不碍行舟。

水漾千丝低，风吹一叶浮。轻摇兰桨过，搅碎绿阴不。

似带墙头燕，如萦镜里鸥。那堪南浦别，明暗两牵愁。
蜡梅二首
李石（宋代）

黄昏澹烟晴，风健香骨透。
炼金呈赤心，山月惜孤瘦。
次韵孙海见赠 其四
苏过（宋代）

论交逮蓬荜，此道久寥邈。君侯廊庙人，顾我何数数。

夜光忽暗投，按剑惊卓荦。
如梦令 暮春
陈世祥（清代）

听说暮春来到。不忍见花成草。欹枕问巫山，又被莺声唤觉。

黄鸟。黄鸟。有个人儿烦恼。
句
释从垣（宋代）

吟诗已得池塘梦，学易独明天地心。
送鞠彭山
李新（宋代）

丹轮随待十三州，青琐文章汗马牛。
喜见钱塘山水好，卜居为有荻花秋。
年来游宦无覉束，要醉海棠西入蜀。
侯门不惯扑车尘，犹忆画堂红映烛。
未易池中甘索寞，乍屈数旬聊自托。
牛刀行割武阳城，梦魂已到天章阁。
劝君强作岷峨客，莫念凤凰烟景隔。
归家重倚望湖楼，依前水浸吴天白。
内家娇·结客少年场
刘辰翁（宋代）

结客少年场。携高李、闻笛赋游梁。看汉水淮山，高楼共卧，融尊郑驿，飞盖相望。春风里，种他红与白，笑我懒中忙。供奉後来，玄都桃改，佳人好在，庾岭梅香。何处最难忘。会稽归鬓晚，空带吴霜。赢得黄冠野服，笑傲羲皇。看花外小车，出长生洞，橘中二老，斗智琼黄。称寿堂添十字，孙认三房。
戏咏玉簪花金线草二物
舒岳祥（宋代）

金线草头蜂展翅，玉簪花颔鹭生儿。
窗前野草皆天巧，也有閒人为赋诗。
伤韦宾客（自工部尚书除宾客，一作伤韦宾客缜）
刘禹锡（唐代）

韦公八十馀，位至六尚书。五福唯无富，一生谁得如。

桂枝攀最久，兰省出仍初。海内时流尽，何人动素车。
七爱诗。卢征君（鸿）
皮日休（唐代）

吾爱卢征君，高卧嵩山里。百辟未一顾，三征方暂起。

坦腹对宰相，岸帻揖天子。建礼门前吟，金銮殿里醉。

天下皆餔糟，征君独洁己。天下皆乐闻，征君独洗耳。

天下皆怀羞，征君独多耻。银黄不妨悬，赤绂不妨被。

而于心抱中，独作羲皇地。篮舆一云返，泥诏褒不已。

再看缑山云，重酌嵩阳水。放旷书里终，逍遥醉中死。

吾谓伊与周，不若征君贵。吾谓巢与许，不若征君义。

高名无阶级，逸迹绝涯涘。万世唐书中，逸名不可比。

粤吾慕真隐，强以骨肉累。如教不为名，敢有征君志。
清陂堂 其二
许景衡（宋代）

午枕攲时睡思迟，含风百顷碧琉璃。人生适意当如许，莫遣尘埃外客知。
潭岚院
李孝博（宋代）

堆积岚光照碧潭，山前一寺号潭岚。四时想见无穷景，借问老僧能尽谈。
赠司勋杜十三员外
李商隐（唐代）

杜牧司勋字牧之，清秋一首杜秋诗。
前身应是梁江总，名总还曾字总持。
心铁已从干镆利，鬓丝休叹雪霜垂。
汉江远吊西江水，羊祜韦丹尽有碑。
寄周桐村先生
沈周（明代）

抽毫只合事黄麻，闲对清江惜鬓华。
山县军书前吏迹，墓堂文鬓老生涯。
荷锄还著乌纱帽，借舫尝依白鸟家。
闻道闭门春寂寂，卧听风雨送莺花。
豪家
刘驾（唐代）

九陌槐叶尽，青春在豪家。娇莺不出城，长宿庭上花。

高楼登夜半，已见南山多。恩深势自然，不是爱骄奢。
与陈澍斋论诗
管学洛（清代）

我读古人书，如接古人膝。残篇断简中，生气各勃勃。

奋兴百世下，代代有豪杰。聚集古之人，一手一枝笔。

或大将旗鼓，或短兵相接。或公子裼裘，或美人密室。

或点晴而飞，或九仞犹掘。或长江千里，或春池自碧。

离合与悲欢，风花兼雪月。一一罗胸中，奔赴腕下出。

譬调碗中羹，醯酱非一物。鲭聚五侯馔，蜂采百花蜜。

譬制身上衣，丰纤人各别。刀尺有定程，裁缝间疏密。

才人须积学，不可恃天质。贾胡识奇宝，有爱不能割。

眇者矜妙悟，颠倒扪籥日。皆缘读书少，不自知其失。

探骊须得珠，擒虎须入穴。区区獭祭功，终非制胜术。

古人有彩毫，我欲从之乞。乞来持赠君，与君结胶膝。
赠金观察志章 其三
杭世骏（清代）

卅载论交洽纪群，瓣香心奉岂徒云。狂来我就《批鳞集》，归去公传誓墓文。

海内清流余几辈，尊前明月止三分。相逢不用歌难老，细嚼黄花话旧闻。
城西李氏园宴集
王廷相（明代）

林迥盘浮霭，江清映白沙。雨荒锦水竹，烟暖少城花。

旅食宜风土，春游眷物华。此中堪逸老，何必问丹砂。
醉花阴 冬夜
吕采芝（清代）

拼却无聊微带醉。寒压罗衾翠。香圃落花深。雨点风声。

迸乱惊侬睡。

谯楼更鼓分明在。听彻声声泪。莫道不须愁，愁已深时，消却非容易。
游仙山引
钱元扬（清代）

天地如橐钥，日月如弹丸。群生于其间，役役不得安。

纵有谈蓬瀛，望昆山，波涛汗漫深莫测，丹阙嵯峨不可攀。

采芝饵朮，倏忽凋朱颜。乘白云，周绝域，上见紫霄之宫阙。

座列群辟，酌流霞，饮玉液，龙吹篪兮虎鼓瑟。舞霓衣，振雷鼓，玉女嫣然侍吾侧。

上帝顾之而一笑，下方闻之而霹雳。吾将驱风驭，鞭云师，追羲和之命驾，使不得东骋而西驰。

自无殇夭与耄期，歌且乐兮复何悲。
斋宫尚有残雪思作学士时摄事于此尝有闻莺诗寄原父因而有感四首 其四
欧阳修（宋代）

诗篇自觉随年老，酒力犹能助气豪。兴味不衰惟此尔，其馀万事一牛毛。
至日谒庙吴山见日初出
施枢（宋代）

曦龙浴海上扶桑，云表辉芒烛万方。
史观缤纷书瑞色，禁城奕烨锁祥光。
从知绣线添红影，独喜丹心向太阳。
节里官闲无一事，谛观易道静焚香。
黄牡丹
杨循吉（明代）

京洛豪华迹已陈，姚家春色对何人。于今寂寞东篱畔，又作黄花十度新。
送朱景明从王廉使之山东
乃贤（元代）

绣衣玉节镇青沂，佳士联镳出帝畿。天禄最怜刘向苦，会稽深望买臣归。

御沟水落鲂鱼上，官柳春回燕子飞。铃阁日长文字简，定将玉麈对君挥。
寄敬亭清越
齐己（唐代）

敬亭山色古，庙与寺松连。住此修行过，春风四十年。

鼎尝天柱茗，诗硾剡溪笺。冥目应思著，终南北阙前。
十月九日回书偶作
林希逸（宋代）

炎炎翕翕何关我，是是非非厌听人。莫谩揣摩当世事，且须康听自家身。

囊空米尽挨排去，菊老梅迟问讯频。南北尚留书债在，未能痛绝为情亲。
秋夜同陈子卿集黄尧衢宅观菊
佘翔（明代）

玉树风初冷，萧然白发新。忽投江夏宅，又得杜陵人。

纫佩怀湘女，飧英笑楚臣。何嫌欢秉烛，斗酒夜相亲。
农家六言
杨万里（宋代）

插秧已盖田面，疏苗犹逗水光。
白鸥飞处极浦，黄犊归时夕阳。
八月十一夜与介孺看月成醉共赋十四盐 其二
范景文（明代）

诗就还看月，移时兴未厌。更深花意寂，坐久梦思恬。

浪谑皆成雅，新声不忌纤。生情爱凄冷，对酒可能廉。
九奋 其七 记梦
薛季宣（宋代）

解荃维兮放兰舸，蹇南越兮洞庭波。喷浪花兮飞白雪，身何居兮入明月。

聊凝神兮隐处，梦龙宫兮波之下。珍珠庭兮紫贝阙，璆琳宫兮犀甲户。

朝龙君兮殿堂，芰荷巾兮蘋藻裳。圭琉璃兮荇带，佩美玉兮琅珰。

龙君游兮何之，水晶宫兮丹水湄。骖苍虬兮飞廉御，丰隆车兮为后属。

碜磹驱驼其左右兮使风伯为清路，都离宫兮忘反。

命群臣兮燕衎，菹蘩蕴兮形盐。列鲸胎兮鼋卵，张钧天兮广漠野。

鼓蛇鼖兮雷鼍鼓，铿浮磬兮□龙钟。

歌湘灵兮奇相，舞三行兮清酤。戛止兮柷敔，观其臣之就位兮厥令尹曰瞋。

鲑总群虾而将之兮，胄乃元惟鲍鱼。

缘蛙声之聒聒兮，位高于五谏。鳣鱼大而无庸兮，处之冗散。

郁郁余心之惛默兮，周章而蹇产。欲陈词而梦觉兮，嗟言之而已晚。

匆匆余见斯情物兮，徒临流而惋叹。
城南 其一
谢逸（宋代）

院落轻寒犹侧侧，园林黄鸟未交交。韶光幸自无人觉，谁遣东风染柳梢。
十月七日舟发枞阳
陶安（明代）

巡官率兵卫，父老拜溪亭。过鸟云间白，高天雨后青。

两篙撑雪浪，几曲转沙汀。芦苇风摇荡，寒声枕上听。
送子野
欧阳修（宋代）

四时惨舒不可调，冬夏寒暑易郁陶。
春阳著物大软媚，独有秋节最劲豪。
金方坚刚屏炎瘴，兑气高爽清风飚。
烟霞破散灏气豁，山河震发地脉摇。
天开宝监露寒月，海拍积雪卷怒潮。
光辉通透夺星耀，蟠潜惊奋斗蜃蚊。
高楼精爽毛发竦，壮怀直恐冲斗杓。
欲飞轻衣上拂汉，拟乘王气戏鹭涛。
念时文法密於织，羁縻束缚不自聊。
岂无策议献人主，扼持舌在口已胶。
当秋且幸际轩豁，谁能儿女听螗蜩。
君方壮岁襟宇快，名声乐与家声高。
轻舟从游山川底，诗酒合兴皆翘翘。
堪嗟宋玉自悲搅，可并张翰同逍遥。
功名富贵有时到，忍把壮节良辰消。
京居感兴五首
贺铸（宋代）

长言与短调，谁谓高游艺。
谩赋芳草篇。长安居不易。
浦江华藏寺如胜上人欲募施者开田佐僧供以长老皎公书来求予诗作二十韵奉勉
范浚（宋代）

浮图谢朋亲，屏迹藏岩幽。多规脱徭赋，岂必皆禅流。

自言佛遗经，垦土为愆尤。不耕徒谷腹，何异鼠雀偷。

告之勿浮食，当须力锄耰。前修举锹事，千载垂风猷。

奈何哑羊僧，百语不颔头。皎公老禅伯，雅慕吾孔周。

其徒有如胜，用意非常俦。欲开千畦田，更办两具牛。

率彼枯木众，躬耕食其秋。释门有添丁，乃翁坐无忧。

与国助耘耔，疲氓庶其瘳。此志良足嘉，感之叹绸缪。

昔闻白黑众，十万俱清修。鸠金置千亩，给供无时休。

于今岂无人，胜也当寻求。长途触隆冬，一衲寒飕飗。

朱门立雪久，欢喜无生愁。作诗劝勇往，以俟岁晚收。
松风阁追次莫东川韵二首 其二
邵宝（明代）

石畔青梧正有华，白云深处问僧家。壁葭梦远犹疑画，垆竹盟寒不为茶。

绣岭峰回松起籁，黄梅时尽雨如花。流泉东入蓉湖去，遥听滩声走碧沙。
次韵高秘书谒陆待制二首
苏泂（宋代）

人物推前辈，声名重泰山。
斯文无毁誉，吾道有间关。
袖短方妍舞，弓强愧力弯。
风舟虽屡引，中路忍追还。
古意二首
王阮（宋代）

西风策策翻叶鸣，锦机停梭人暗惊。
归心俗附潮头去，潮头不肯到湓城。
山墅
方岳（宋代）

山沍雪云低，荒芜略有蹊。
逢人多说虎，隔坞忽闻鸡。
寒剖蜂房户，晴分麦町畦。
迩来神亦健，薄饭厌羹藜。
王会之秀才山亭
文同（宋代）

盘盘翠城山，君在城中住。
溪流第索转，冈势复回互。
苍林无春冬，啼鸟常旦暮。
漠漠领头云，霏霏岩底务。
中间列亭榭，佳景实天付。
物象皆自然，人巧谁能寓。
浮生欲何事，有此即乐处。
况君弟兄贤，信道各已固。
诗书诲儿侄，觞豆燕逢遇。
敢问彼簪裾，何发此巾屦。
后园 其二
锡缜（清代）

虚籁风三面，清阴木十寻。偶书亦退笔，自拊断纹琴。

为爱随时景，能安现在心。方塘春草绿，休养一何深。
寄仇仁近白廷玉张仲实京口当涂江阴三学正兼
方回（元代）

同时纠正诸侯学，铛脚相邻总钜邦。
足可养廉三斛米，未妨温故一灯窗。
有人北面求宗旨，无事东流送大江。
向道紫阳山色好，何为不肯溯溪泷。
六月初七日午雨暴注，少刻即晴，偶得绝句四首 其一
林占梅（清代）

电熌奔雷疾，沟流急水鸣。晚风檐溜歇，满耳复蛙声。
建昌渡暝吟
韦庄（唐代）

月照临官渡，乡情独浩然。鸟栖彭蠡树，月上建昌船。

市散渔翁醉，楼深贾客眠。隔江何处笛，吹断绿杨烟。
野步
梁穗奇（明代）

随意飘飘放杖藜，望中春色入新题。峰峦水拥云千顷，野径青回雨一犁。

振锡僧归疏竹寺，唤船人隔落花溪。幽禽可是曾相识，飞过芳林唱复啼。
魏京诗 其十八
刘敞（宋代）

皇曰卿士，惟帝作武。垂是万年，莫敢予侮。
次韵答刘泾
苏轼（宋代）

吟诗莫作秋虫声，天公怪汝钩物情，使汝未老华发生。
芝兰得雨蔚青青，何用自燔以出馨。
细书千纸杂真行，新音百变口如莺。
异议蜂起弟子争，舌翻涛澜卷齐城。
万卷堆胸兀相撑，以病为乐子未惊。
我有至味非煎烹，是中之乐吁难名。
绿槐如山暗广庭，飞虫绕耳细而清。
败席展转卧看经，亦自不嫌翠织成。
意行信足无沟坑，不识五郎呼作卿。
吏民哀我老不明，相戒毋复烦鞭刑。
时临泗水照星星，微风不起镜面平。
安得一舟如叶轻，卧闻邮签报水程。
莼羹羊酪不须评，一饱且救饥肠鸣。
过芙蓉村
潘伯脩（元代）

日暮东风吹客衣，水光春色弄晴晖。野桃无主清江渡，山雨初收白练飞。
题项羽庙三首之二
贺铸（宋代）

楚都陈迹久灰埃，一曲虞兮尚寄哀。
不作偷生渡江计，可须千里更西来。
晨征
陈必复（宋代）

乱山迎马首，树色辨微茫。
犬吠一村月，鸦啼满屋霜。
近郊人语早，远市漏声长。
隔岸谁家圃，疏梅出短墙。
褒禅斋后独出三门步深山久之
李之仪（宋代）

两脚都忘力不胜，穿云度堑信腾腾。林深鸟兽知无迹，时见游山一两僧。
咏史二十二首 其七 汉高祖
赵戣（宋代）

真主乘昌运，假王恢隽功。如何亡赖子，失笑未央宫。
捣衣篇
刘希夷（唐代）

秋天瑟瑟夜漫漫，夜白风清玉露漙。
燕山游子衣裳薄，秦地佳人闺阁寒。
欲向楼中萦楚练，还来机上裂齐纨。
揽红袖兮愁徙倚，盼青砧兮怅盘桓。
盘桓徙倚夜已久，萤火双飞入帘牖。
西北风来吹细腰，东南月上浮纤手。
此时秋月可怜明，此时秋风别有情。
君看月下参差影，为听莎间断续声。
绛河转兮青云晓，飞鸟鸣兮行人少。
攒眉缉缕思纷纷，对影穿针魂悄悄。
闻道还家未有期，谁怜登陇不胜悲。
梦见形容亦旧日，为许裁缝改昔时。
缄书远寄交河曲，须及明年春草绿。
莫言衣上有斑斑，只为思君泪相续。
别刘孟容岁提干二首
王迈（宋代）

吾莆诸寿隽，习静鲁灵光。
有子麒麟种，群孙鸳鹭行。
此行青眼众，见谓白眉良。
通籍何愁晚，庭椿乐未央。
满庭芳 唐括氏儿子出家，以词赠之 按此词有
马钰（金朝）

冒雪行车，迎风访道，投余特地参同。说些修养，不论虎和龙。讲甚婴儿姹女，无龟蛇、日月交宫。无水火，亦无嗽咽，更没按时功。的端真妙用，无为活计，清净家风。锁心猿意马，勿纵狂踪。炼息绵绵来往，自然得、子母和同。全性命，紫书来诏，直赴大罗宫。
独足台
马之纯（宋代）

无端独足上高台，以纵咮纵横作字来。
茂草为灰犹可解，朱门作水直难猜。
宫城后向烟中尽，府第不当洛口开。
洪范五行刘向传，莫言其说尽迂迴。
赠天童监寺
袁燮（宋代）

平生朴拙本无奇，珍重高人不我遗。
自顾原无一滴水，何能复有两篇诗。
答卜者
白居易（唐代）

病眼昏似夜，衰鬓飒如秋。除却须衣食，平生百事休。

知君善易者，问我决疑不。不卜非他故，人间无所求。
好事近（秋日席上）
吴礼之（宋代）

金菊间芙蓉，秋意未为萧索。临水见山庭院。伴玉人杯酌。

携炉终日袅沉烟，氤氲篆文□。可惜被风吹散，把袖儿笼着。
游方壶
邓深（宋代）

摘胜寻幽须携壶，人生偷取醉工夫。
楚天云净秋雨馀，王孙招客追观娱。
昼寝忽来唤宰予，道有方壶宜同趋。
江神解事驱龙鱼，水波不兴清风徐。
柔橹咿哑人歌呼，美酒满载不待沽。
登亭忻与竹鹤徒，有径深稳醉何虞。
住处领略贪须臾，频频改席殊趑趄。
湘流渺渺含碧虚，孤烟落日不可模。
市尘彼岸自王区，嘉木奇石邻座隅。
亭下蒲帆逝不居，往往望此如仙都。
近对岳麓翠屏铺，上头目力到重湖。
昔年登览藜杖扶，清凉某露来香厨。
相看不远迹尚疏，济胜之具空踟蹰。
兴尽清以岁月书，仇香洒墨鸾凤如。
别后寄我诗成图，为部画家传本无。
过蛮溪渡
崔橹（唐代）

绿杨如发雨如烟，立马危桥独唤船。山口断云迷旧路，

渡头芳草忆前年。身随远道徒悲梗，诗卖明时不直钱。

归去楚台还有计，钓船春雨日高眠。
李尔冲招同王晴岚王光五陈光远李瑾卿夜集小斋
章甫（宋代）

良朋欣雅集，夜饮共招携。胜会追陶谢，风流擅阮嵇。

吟诗敲砚北，剪烛话窗西。不觉星河耿，声声五夜鸡。
题许道宁画
陈与义（宋代）

满眼长江水，苍然何郡山。
向来万里意，今在一窗间。
众木俱含晚，孤云遂不还。
此中有佳句，吟断不相关。
不出
释文珦（宋代）

晚暮衰慵剧，因寻此地居。
山深常见鹿，溪浅少藏鱼。
野径归烟僻，寒窗映水虚。
松枯生藓遍，梅老著花疎。
对月空尘翳，眠云晤卷舍，
以閒消苑结，因静得真如。
兀坐多凭几，徐行不用车。
公卿谁识我，猿鹤最知予。
善贾休沽玉，全生愿作樗。
终身期不出，颇自爱吾庐。
游梅岩洞有仙人井灶田炉丹室之类
王慎中（明代）

松老白云遮，仙人亦有家。鸡飞残砥鼎，玉化遍成沙。

石上烟霞古，炉中日月赊。暂来还出去，蒙笑洞前花。
送朱可大南还三首 其二
于慎行（明代）

相思郁以纡，我怀多苦辛。苦辛将何道，念此平生亲。

总角从君游，奄忽二十春。岁月一何迫，白日如飙尘。

恩深不可报，情至日以新。两心托金石，何乃慕雷陈。

风波一相失，怨彼江路津。日长苦道远，缱绻竟不申。

岂无里巷游，邈若胡与秦。久要苟不替，燕越如比邻。

何必岐路侧，空为儿女仁。
咏史三
司马光（宋代）

延陵腰利剑，上国使初通。
待我周游遍，逢群遣奠终。
晶荧击高树，萧瑟动寒风。
谁敢欺生死，苍苍照尔衷。
望江南（过分水岭）
李纲（宋代）

征骑远，千里别沙阳。泛碧斋傍凝翠阁，栖云寺里印心堂。回首凝茫茫。

分水岭，烟雨正凄凉。南望瓯闽连海峤，北归吴越过江乡。极目暮云长。
桧柏
吴宽（明代）

桧柏性相似，安论不同形。
城南久移植，用以护幽亭。
桧也渐生粉，柏兮复垂铃。
幸非两石间，自足全余龄。
古槐虽老大，秋到即凋零。
园空霜雪冷，见此独青青。
红梅 十八
王冕（元代）

玉骨清癯怯素妆，春风一醉九霞觞。
绿房午夜娇云暖，不梦梨花梦海棠。
五城道中
李益（唐代）

金铙随玉节，落日河边路。沙鸣后骑来，雁起前军度。

五城鸣斥后，三秦新召募。天寒白登道，塞浊阴山雾。

仍闻旧兵老，尚在乌兰戍。笳箫汉思繁，旌旗边色故。

寝兴倦弓甲，勤役伤风露。来远赏不行，锋交勋乃茂。

未知朔方道，何年罢兵赋。
句
黄彻（宋代）

就舍勿令人避席，渡江莫与马同船。
和葛天民南翔寺韵
释普洽（宋代）

折鹤南翔何日返，香云不运春风转。
屋为鳞次枕江安，江作蛇行到门远。
的的明灯金殿寒，沈沈複道长廊晚。
老翁矍铄皎须眉，爱客将迎笑盈面。
自言天临拓基来，食指数知犹共饭。
断碑壁下试摩挲，龟趺剥落生苔藓。
茫茫往事比寒潮，苍烟落日愁难遣。
遣中何处惬深深，玉甃新池开别院。
二齐已去老堪殂，故壘空来巢旧燕。
吾宗有弟知此怀，炊黍功名岂去愿。
便呼阿买写新诗，研池涩拥清冰片。